Kyselica, Lukáš, poslanec NR SR (2023-03-17):
Ďakujem veľmi pekne. Je to oblasť cestnej premávky, ktorá určite zaujíma každého aj bežného občana. Preto je to taká problematika, ktorá, tak ako sme sa rozhodli aj s predkladateľmi a hovoril som to aj riaditeľovi dopravnej polície, ak by bol takýto záujem, ja by som rád zorganizoval trebárs tuto v kine, v kinosále nejaké stretnutie, kde by mohli dôjsť tí poslanci a ak by bol záujem o riešenie niektorých oblastí, tak radi sa môžu pridať a poprípade do nejakých tých pozmeňovákov ďalších by sa dali spraviť úpravy. Ma kontaktovala napríklad Romana Tabák, nejaké úpravy ohľadom chodcov, pri ktorých reaguje na nejaké dopravné nehody, ktoré boli spôsobené na prechode pre chodcov. No ale tu sa to týka úpravy časov jazdy kamiónov, ako aj obmedzenia jazdy kamiónov, ktoré majú už momentálne zákaz. Ako všetci vieme, sú výnimky zo zákazov pre ozbrojené vozidlá, pre vozidlá ozbrojených zborov alebo tam, kde sa rýchlo skaziteľné potraviny prepravujú. A momentálne je to tak, že sa vydávajú výnimky z týchto zákazov. Pokiaľ niekto chce uskutočňovať prepravu mimo okresu, rozhoduje o tom dopravná polícia na krajskom riaditeľstve. Pokiaľ je to mimo krajov, tak už rozhoduje o tom Prezídium policajného zboru. A 99 % takýchto výnimiek vydáva Prezídium policajného zboru. To nie je, že v nedeľu je zákaz pre kamióny, jednoducho tie kamióny jazdia. Tie firmy, pokiaľ je niekde nepretržitá prevádzka a musia zabezpečiť tie skladové zásoby alebo dodanie toho materiálu, vybavujú si tie výnimky. Ako hovoril sám riaditeľ dopravnej polície, neexistuje na to žiadny algoritmus, komu vy vydávate, komu vy nevydáte a koľko vydáte. Ak vydáte výnimky, dáte na nejaké konkrétne vozidlo. Ak trebárs sa to vozidlo pokazí, musíte žiadať zase na druhé. Takže teraz, aby v tom nebola takáto nejednoznačnosť, že keď dajme tomu, predstavme si príklad, v nejakom okresnom meste fungujú dve kamiónové prepravné spoločnosti, ktoré zásobujú, ja neviem, voľajakú jednu veľkú spoločnosť. Vy zrazu jednej vydáte 30 takýchto výnimiek na 30 kamiónov a druhej nevydáte nič. De facto ju zlikvidujete a odrežete ju od toho. To je to, že nie je v tom žiadny algoritmus, podľa čoho vydávate, podľa čoho nevydávate. Takže teraz bude všetko zakotvené v zákone, aby nebolo potrebné žiadať tieto výnimky. Tieto výnimky budú žiadať maximálne zahraničné spoločnosti, ale tých je minimum. Zároveň čo sa týka prednosti teda vozidiel, ktoré rozširujeme o tie ďalšie oblasti, tak ako to máme teraz, aj o vozidlá, ktoré sú použité na zásobovanie výrobných podnikov s nepretržitou prevádzkou, ak ide o jazdu na miesto nakládky alebo vykládky na území Slovenskej republiky. Teda nebude sa to týkať vôbec tranzitu, aby tu nikto nemal nejaké pochybnosti, že tu budú teraz lietať kamióny hore-dole. Vozidlá použité na pravidelný odvoz komunálneho odpadu z domácností. Šéfovci z dopravy hovorili, že vydávajú na letné prázdniny automaticky generálnu takúto výnimku a ďalej vozidlá použité na poštové služby, ak ide o jazdu na miesto nakládky alebo vykládky na území Slovenskej republiky, to je klasická pošta. Ďalej, označené výcvikové vozidlá autoškoly pri vykonávaní výcviku na vedenie vozidla v kurze podľa osobitného predpisu za predpokladu, že sa tieto vozidlá nepoužívajú súčasne na komerčnú prepravu tovaru. To sú klasické autoškoly, zväčša ide o skupiny, keď si niekto dorába C alebo E, väčšinou sú to už ľudia, ktorí sú zamestnaní, pracujú, a ten doškoľovací kurz si robia po večeroch a tam je tiež obmedzenie na tie kamióny, že, alebo na tie nákladné vozidlá, že nemôžu jazdiť v nedeľu. Čo sa týka štatistiky, tak to by bolo pár vozidiel, pár tých autoškôl, čo by naozaj to C, E dorábala aj v nedeľu. A vozidlá na nevyhnutný dojazd do cieľa svojej jazdy. Ide o to, ak teraz padne ten zákaz na nedeľu, vozidlo, ktoré ukončí prepravu, trebárs má naplánovanú prepravu, je to kamión napríklad zo Žiliny, má naplánovanú prepravu, že vtedy a vtedy by mohol byť doma. Niekde sa omešká vo vykládke, nakoniec prekročí hranice, skončí niekde v Komárne, odstaví to tam na benzínke a čaká tam celý deň, kým bude mať možnosť dôjsť domov. V takýchto prípadoch buď niekto príde pre neho zo Žiliny, zoberie ho domov, potom kamión niekto donesie znova domov a pre takéto prípady bude platiť, teda vozidlá na nevyhnutný dojazd do cieľa svojej jazdy. Čo sa týka druhej časti, navrhovanou úpravou sa podrobnejšie špecifikujú vozidlá, ktoré budú môcť byť vybavené zvláštnymi výstražnými znameniami, rozšírenie zoznamu vozidiel s právom prednostnej jazdy je pozitívnym krokom pri zabezpečovaní odstraňovania dopravných nehôd, ktoré vzniknú v rámci mestskej osobnej dopravy. Keď je niekde tu v Bratislave zápcha a dopravný podnik má ísť odstraňovať dopravnú nehodu a je niekde v zápche, kým sa tam dostane, prejde hodina. Takže na tieto príležitosti nech majú ten majáčik. Toto je jedna vec. Uvedené obdobne platí aj pri vzniku dopravných nehôd na diaľniciach a cestách pre motorové vozidlá, kde v mnohých prípadoch sa vozidlá ich správcov pri vzniku kolóny vozidiel nedostanú k dopravnej nehode včas za účelom čo najskoršieho odstránenia jej následkov a spojazdnenia. Takže obdobný prípad, diaľnice keď sú prepchaté a všetko to tam je blokované len kvôli tej nehode a tie vozidlá, ktoré idú odstraňovať a dokumentovať túto dopravnú nehodu, tak nemajú právo prednostnej jazdy. Takže na tento prípad by bolo možné použiť túto výnimku. Rozšírením skupiny vozidiel s právom prednostnej jazdy sa predíde takýmto problémovým situáciám. Vzhľadom na možné využitie vozidiel dopravnej zdravotnej služby pri núdzových situáciách sa dopĺňa medzi vozidlá s právom prednosti jazdy aj tieto vozidlá. Tu môžeme otvoriť túto debatu. Bol by som rád, ak by prijal to pozvanie riaditeľ dopravnej polície, lebo už sa tu ozvali hlasy, prečo nie aj ambulantní lekári, prečo nie aj, ja neviem, ADOS-ky, DSS-ky a ja neviem teraz, nepoznám tieto zdravotnícke profesie, kto čo má, kto má aké kompetencie, ale jednoducho vozidlá dopravnej zdravotnej služby pri núdzových situáciách, pri núdzových, ak ide o ochranu života a zdravia, teda ak hrozí naozaj, ak niekomu ide o život. Zároveň sa podrobnejšie špecifikujú vozidlá, ktoré budú môcť byť vybavené zvláštnymi výstražnými znameniami a špecifikuje sa aj spôsob ich montáže, to nie je teraz, že na benzínke si kúpia päťeurový maják a budú si s ním behať aj s tým majákom, to nie je len tak, že vy zrazu poviete, už si môžem jazdiť na majáku, no nie je to tak. Aj v policajnom zbore to sú trojdňové školenia, kde je psychologické vyšetrenie, psychotesty a proste to je trojdňový kurz, ktorý musia absolvovať vodiči, ktorí chcú jazdiť s právom prednostnej jazdy. Ďalej sú tam také drobnosti, že v poslednej dobe sa rozmáha montáž neschválených svetelných zariadení na vozidlách vyžarujúcich svetlo imitujúce, respektíve sú zameniteľné so svetlom vozidiel používajúcich zvláštne výstražné znamenia, ako sú svetelné rampy, prídavné svetlomety, blikajúce LED pásiky a rôzne svietiace ozdoby, vyžarujúce svetlo dopredu. Reaguje sa na problémy z aplikačnej praxe, kde je pri nelegálne namontovanom zvláštnom výstražnom zariadení, najmä prostredníctvom prísaviek na čelnom skle vozidla pri vypnutom stave, problematické preukázať, či ide o výstražné znamenie ustanovené pre vozidlo s právom prednostnej jazdy, alebo ide iba o výstražné znamenie. Ďalej, keďže to už nebude na vydávaní výnimiek, ale priamo do zákona sa ustanoví, ktoré vozidlá môžu jazdiť aj v tú nedeľu a rozširuje sa to aj o tento okruh, tak aby sa to nezneužívalo, tak sa zároveň upravuje aj § 137 ods. 2 písm. ad) a klasifikuje sa nedodržiavanie zákazu takejto jazdy ako závažné porušenie. Ako som povedal, uviedol, precizuje sa udeľovanie a používanie týchto výnimiek. A to je asi tak všetko. Vďaka. Jáj, čo sa týka tých časov, tak ten zákaz tam bol od polnoci v nedeľu, tak teraz bude od šiestej. A čo sa týka, sekundu, jak to tam je, prvý deň pracovného pokoja a v sobotu, ak táto nasleduje po pracovnom dni v období od 1. júla do 31. augusta v čase od 9 do 19 h, bolo od siedmej, v nedeľu a posledný pracovný deň pokoja v čase od šiestej do 22 h, bolo od polnoci. Ak ide o jeden deň pracovného pokoja, ktorý nasleduje po pracovnom dni, zákaz jazdy podľa odseku 1 platí v tento deň v čase od 6 do 22 h. Hovorím, toto je aj v zákone, jak to bolo doteraz spravené. Bolo to na ľubovôli pár ľudí, ktorí sa rozhodli, komu tú výnimku dajú a komu nedajú. Teraz sa tam priamo ustanovuje okruh, ktoré môžu, môžu chodiť v tomto čase, avšak zároveň sa uvádza, že ak to poruší alebo niekto by to chcel zneužívať, tak rovno je to závažný priestupok, kde možno kľudne aj ten vodičský preukaz zobrať a vieme, keď je to vodič z povolania a zoberie sa mu vodičák, že to je preňho, jak sa hovorí, konečná, takže určite sa to nebude zneužívať. A pokiaľ budú ďalšie otázky, ja som ochotný na ne reagovať a ak bude záujem, ja sem môžem zavolať riaditeľa dopravnej polície a prebrať jednotlivé ustanovenia alebo ďalšie prípadné zmeny v druhom čítaní. Ďakujem veľmi pekne.